CELEX: 32021D0625
Language: et
Date: 2021-04-14 00:00:00
Title: Komisjoni otsus (EL, Euratom) 2021/625, 14. aprill 2021, esmasvahendajate võrgustiku loomise ning sündikaattehingute pea- ja kaaskorraldajate kõlblikkuskriteeriumide kindlaksmääramise kohta seoses komisjoni laenuvõtmistegevusega liidu ja Euroopa Aatomienergiaühenduse nimel

16.4.2021   
               
               
                  ET
               
               
                  Euroopa Liidu Teataja
               
               
                  L 131/170
               
            
         KOMISJONI OTSUS (EL, Euratom) 2021/625,
         14. aprill 2021,
         esmasvahendajate võrgustiku loomise ning sündikaattehingute pea- ja kaaskorraldajate kõlblikkuskriteeriumide kindlaksmääramise kohta seoses komisjoni laenuvõtmistegevusega liidu ja Euroopa Aatomienergiaühenduse nimel
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Aatomienergiaühenduse asutamislepingut,
         võttes arvesse Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid (1),
         ning arvestades järgmist:
         
                     (1)
                  
                  
                     COVID-19 kriisi majanduslike ja sotsiaalsete tagajärgedega tegelemiseks on komisjonile otsusega (EL, Euratom) 2020/2053 (2) antud volitused laenata kapitaliturgudelt liidu nimel kuni 750 000 miljonit eurot (2018. aasta hindades). Vastavalt nõukogu määrusele (EL) 2020/2094 (3) on nende laenude eesmärk rahastada COVID-19 kriisi järgset majanduse taastamist. Liit annab tagasimakstavat ja tagastamatut toetust eri programmide raames ning toetab eelkõige avaliku sektori investeeringuid ja reforme Euroopa Parlamendi ja nõukogu määrusega (EL) 2021/241 (4) loodud taaste- ja vastupidavusrahastu raames.
                  
               
                     (2)
                  
                  
                     Komisjonil on juba volitused tegutseda kapitaliturgudel laenuvõtjana liidu nimel, et rahastada laenudega finantsabi, mida antakse kooskõlas nõukogu määrusega (EL) nr 407/2010, (5) nõukogu määrusega (EÜ) nr 332/2002 (6) ning Euroopa Parlamendi ja nõukogu otsustega, millega antakse eri riikidele makromajanduslikku finantsabi eraldiste alusel vastavalt eelkõige nõukogu määrusele (EÜ, Euratom) nr 480/2009, (7) Euroopa Parlamendi ja nõukogu otsusele (EL) 2020/701 (8) ja nõukogu määrusele (EL) 2020/672 (9).
                  
               
                     (3)
                  
                  
                     Samuti on nõukogu otsusega nr 77/270/Euratom (10) volitatud komisjoni laenama Euroopa Aatomienergiaühenduse (Euratom) nimel vahendeid kapitaliturgudelt, et rahastada teatavaid tuumaenergiatööstuse investeerimisprojekte liikmesriikides ning mõnes Kesk- ja Ida-Euroopa kolmandas riigis.
                  
               
                     (4)
                  
                  
                     Finantsmääruse artikli 282 lõike 3 kohaselt hakati finantsmääruse X jaotise sätteid, mis käsitlevad finantsabi, kohaldama 1. jaanuarist 2021.
                  
               
                     (5)
                  
                  
                     Vahendeid kaasatakse kapitaliturgudelt laiaulatuslikult ja emissioonid toimuvad sageli. Kapitaliturgude vastuvõtuvõime on piiratud. Seepärast peab rahastamistegevuse korraldus olema paindlik. Seda silmas pidades on vaja, et komisjon tugevdaks oma suutlikkust tugineda toimivale ja kvalifitseeritud krediidiasutuste võrgustikule, mis tegeleks võlaväärtpaberite esmase pakkumisega, sellise pakkumise edendamisega ja asjakohasel juhul asjaomaste finantsteenuste osutamisega, näiteks õiglase turualase nõustamise ja teabe pakkumisega.
                  
               
                     (6)
                  
                  
                     Võrgustikku lubatud esmasvahendajatel on õigus osaleda enampakkumistel, mida komisjon korraldab kapitaliturgudelt laenamiseks. Kõlblikkuskriteeriumide kindlaksmääramisel tuginetakse kogemustele, mis on saadud krediidiasutuste valimisel olemasolevate finantsabiprogrammide raames. Samuti tuginetakse riigi ja riigiüleste emitentide parimatele tavadele.
                  
               
                     (7)
                  
                  
                     Selleks et tagada laenuvõtmise ja võlahalduse sujuv ja tõhus toimimine, tuleks esmasvahendajate võrgustikku käsitlevat korda kohaldada komisjoni mis tahes laenuvõtmistegevuse suhtes.
                  
               
                     (8)
                  
                  
                     Krediidiasutustel peaks olema õigus kuuluda esmasvahendajate võrgustikku, kui nad vastavad kõlblikkuskriteeriumidele. Nende eesmärk on tagada esmasvahendajate ülesannete tõhus täitmine, eelkõige turutehingute nõuetekohane tegemine ja emissiooni tagamise kohustuste täitmine. Sellega seoses on esmatähtis, et kõlblikel esmasvahendajatel oleks tugev organisatsiooniline struktuur, ametialane ja haldussuutlikkus, märkimisväärne turutegevus riigivõlakirjade ja riigiüleste võlakirjade emissioonide tagamisel ning et nad järgiksid asjaomast õigusraamistikku, eelkõige seoses liidu usaldatavusnõuete (11) ja nende täitmise järelevalvega (12). Kooskõlas läbipaistvuse põhimõttega tuleks need kriteeriumid ja otsused, millega krediidiasutus tunnistatakse esmasvahendajaks, avaldada Euroopa Liidu Teatajas.
                  
               
                     (9)
                  
                  
                     Liikmesriigi või riigiülese emitendi hallatavate esmasvahendajate võrgustike liikmesus annab krediidiasutusele õiguse osaleda kõnealuse emitendi võlakirjade avalikel enampakkumistel. Korrapärane ja aktiivne osalemine riigi või riigiülestes enampakkumismenetlustes on usaldusväärne tõend valitsemissektori võla haldamisel saadud kogemustest. Seepärast peaks liidu esmasvahendajate võrgustiku liikmesuse tingimuseks olema vähemalt ühe liikmesriigi või Euroopa riigiülese emitendi esmasvahendajate võrgustiku või esmasvahendusmehhanismi liikmesus.
                  
               
                     (10)
                  
                  
                     Kui esmasvahendajad on esmasvahendajate võrgustiku liikmeks vastu võetud, tuleks neil lubada kasutada nimetust „Euroopa Liidu esmasvahendajate võrgustiku liige“ ning osaleda kõigil liidu ja Euratomi võlaväärtpaberite enampakkumistel. Kõnealused vahendajad peaksid ostma enampakkumisele pandud mahust minimaalse kaalutud keskmise ja peaksid täitma teatavaid aruandluskohustusi.
                  
               
                     (11)
                  
                  
                     Esmasvahendajad peaksid järgima ka esmasvahendajate võrgustikus osalemise üldtingimusi, eelkõige esmasvahendajate võrgustiku liikmete õigusi ja kohustusi, iga-aastast läbivaatamist, aruandekohustust ja eeskirju, mis käsitlevad kontrolli, liikmesuse peatamist, esmasvahendajate võrgustikust väljaarvamist ja kõnealusest võrgustikust lahkumise võimalust.
                  
               
                     (12)
                  
                  
                     Võlaväärtpaberite emiteerimine põhjendustes 3 ja 4 osutatud laenuvõtmisprogrammide raames toimub lisaks enampakkumistele ka sündikaattehingute või suunatud pakkumiste kaudu. Selleks määrab komisjon iga laenuvõtmistehingu puhul krediidiasutused, mis vastavad sündikaattehingute ja suunatud pakkumiste kõlblikkusnõuetele.
                  
               
                     (13)
                  
                  
                     Esmasvahendajate võrgustiku liikmed, kes ostavad enampakkumisele pandavast mahust suurema kaalutud keskmise protsendi, kui on nõutav esmasvahendajate võrgustiku liikmeks olemiseks, ning kellel on piisav turuosa liidu ja Euratomi võlaväärtpaberite järelturul, peaksid olema kõlblikud tegutsema sündikaattehingute pea- ja kaaskorraldajatena. Kõnealune vahendajate rühm peaks edendama ka liidu ja Euratomi võlaväärtpaberite likviidsust turutegemise kaudu, andma komisjonile ausat nõu ja turuteavet ning edendama liidu ja Euratomi emissioone investorite seas.
                  
               
                     (14)
                  
                  
                     Pea- ja kaaskorraldaja rollidega seotud ülesandeid tuleks käsitada finantsteenustena, nagu on osutatud määruse (EL, Euratom) 2018/1046 I lisa 1. peatüki 2. jao punkti 11.1 alapunktis j. Seepärast peaks kõlblike esmasvahendajate määramine sündikaadi liikmeteks konkreetse emissioonitehingu puhul põhinema väljakuulutamiseta läbirääkimistega menetlusel. See menetlus peaks hõlmama kõlblikele vahendajatele pakkumustaotluste saatmist ja komisjonile laekunud pakkumuste hindamist.
                  
               
                     (15)
                  
                  
                     Võttes arvesse, et komisjon hakkab eeldatavasti kapitaliturgudelt vahendeid kaasama väga sageli, tuleb luua sujuv, kiire ja tõhus mehhanism pankade määramiseks sündikaattehingute pea- ja kaaskorraldajateks. Seepärast tuleb ette näha õiglane ja läbipaistev alus pakkumustaotluste piiramiseks selliste esmasvahendajatega, kes on kõlblikud sündikaatides osalema. See täiendav valik on vajalik selleks, et tasakaalustada vajadust konkurentsi järele sündikaadi tugiteenuste hankemenetluses vajadusega valmistada tõhusalt ette ajatundlikke tehinguid ning vältida esmasvahendajate topelttööd sündikaadimandaadi saamiseks pakkumuste esitamisel. Pankade valik peaks põhinema kvalitatiivsetel ja kvantitatiivsetel kriteeriumidel, mis on seotud kõlblike esmasvahendajate tõendatud suutlikkusega toetada riigi ja riigiüleseid emissioone esmas- ja järelturul ning nende suutlikkusega turustada võlaväärtpabereid investoritele. Samuti tuleks selle protsessiga näha ette rotatsioonimehhanism, mis tagab võrdsed osalemisvõimalused kõigile kõlblikele esmasvahendajatele.
                  
               
                     (16)
                  
                  
                     Võttes arvesse vajadust kaitsta liidu finantshuve, tuleks kehtestada järelevalvereeglid, tagamaks, et esmasvahendajate võrgustiku liikmed täidavad kohustusi, mis on sätestatud käesolevas otsuses ja muudes asjakohastes kohaldatavates sätetes, eelkõige üldtingimustes. Kõnealusesse järelevalvesse tuleks vajaduse korral kaasata Euroopa Pettustevastane Amet (OLAF).
                  
               
                     (17)
                  
                  
                     Avaliku sektori asutuste ja elektrooniliste platvormide kaudu toimuv laenuvõtmis- ja võlahaldustegevus ei hõlma finantssektori vastaspoolte valimist. Seepärast ei tuleks käesolevat otsust nende suhtes kohaldada,
                  
               ON VASTU VÕTNUD KÄESOLEVA OTSUSE:
         1. PEATÜKK
         
            REGULEERIMISESE, KOHALDAMISALA JA MÕISTED
         
         
            Artikkel 1
            Reguleerimisese ja kohaldamisala
            
               1.   Käesoleva otsusega luuakse esmasvahendajate võrgustik ning kehtestatakse kõlblikkuskriteeriumid ja menetlusnormid selle liikmete valimiseks ning kõnealuste liikmete õigused ja kohustused.
            
            
               2.   Käesolevat otsust kohaldatakse komisjoni poolt liidu ja Euratomi nimel teostatava laenuvõtmise ja võlahalduse suhtes, mille puhul komisjon valib erafinantssektori vastaspooled.
            
         
         
            Artikkel 2
            Mõisted
            Käesolevas otsuses kasutatakse järgmisi mõisteid:
            
                        1)
                     
                     
                        „enampakkumine“ – liidu ja Euratomi võlaväärtpaberite emiteerimise protsess, mis põhineb enampakkumisplatvormi kaudu esmasturul tehtavatel konkureerivatel pakkumistel;
                     
                  
                        2)
                     
                     
                        „laenuvõtmisprogrammid“ – liidu ja Euratomi programmid, mis hõlmavad laenuvõtmist finantsturgudel, eelkõige finantsabi, mille kohta on tehtud otsus kooskõlas määrusega (EL) nr 407/2010, määrusega (EÜ) nr 332/2002, Euroopa Parlamendi ja nõukogu otsustega, millega antakse eri riikidele makromajanduslikku finantsabi eraldiste alusel vastavalt määrusele (EÜ, Euratom) nr 480/2009 või otsusele (EL) 2020/701, samuti vastavalt määrusele (EL) 2020/672, otsuse nr 77/270/Euratom kohasele Euratomi programmile, ja laenuvõtmist otsuse (EL, Euratom) 2020/2053 artikli 5 alusel;
                     
                  
                        3)
                     
                     
                        „krediidiasutus“ – krediidiasutus, nagu on määratletud Euroopa Parlamendi ja nõukogu määruse (EL) nr 575/2013 (13) artikli 4 lõike 1 punktis 1;
                     
                  
                        4)
                     
                     
                        „võlaväärtpaberid“ – liidu ja/või Euratomi emiteeritud võlakirjad ja/või lühiajalised finantsinstrumendid, näiteks riigivõlakirjad, samuti muud finantsinstrumendid;
                     
                  
                        5)
                     
                     
                        „esmasvahendajate võrgustiku liikmed“ – krediidiasutused, mis vastavad artiklis 4 sätestatud kõlblikkuskriteeriumidele ja on kantud artiklis 11 osutatud loetellu;
                     
                  
                        6)
                     
                     
                        „Euroopa riigiülene emitent“ – Euroopa Nõukogu Arengupank, Euroopa Finantsstabiilsuse Fond, Euroopa stabiilsusmehhanism, Euroopa Investeerimispank ja Põhjamaade Investeerimispank;
                     
                  
                        7)
                     
                     
                        „sidusettevõtja“ – üksus, mis kuulub samasse kontserni, nagu on määratletud direktiivi 2002/87/EÜ (14) artikli 2 punktis 12.
                     
                  
         
            Artikkel 3
            Esmasvahendajate võrgustiku loomine
            Liidu esmasvahendajate võrgustik (edaspidi „esmasvahendajate võrgustik“) on selliste krediidiasutuste rühm, kes võivad osaleda komisjoni järgmistes laenuvõtmis- ja võlahaldustegevustes:
            
                        a)
                     
                     
                        võlaväärtpaberite pakkumine esmastel kapitaliturgudel, eelkõige enampakkumiste ja sündikaattehingute kaudu;
                     
                  
                        b)
                     
                     
                        liidu ja Euratomi võlaväärtpaberite likviidsuse edendamine finantsturgudel;
                     
                  
                        c)
                     
                     
                        komisjonile ausa nõu ja turuteabe andmine;
                     
                  
                        d)
                     
                     
                        liidu ja Euratomi võlaväärtpaberite pakkumise edendamine ja arendamine.
                     
                  
         2. PEATÜKK
         
            ESMASVAHENDAJATE VÕRGUSTIKU LIIKMESUS
         
         
            Artikkel 4
            Esmasvahendajate võrgustiku kõlblikkuskriteeriumid
            Esmasvahendajate võrgustikku võivad kuuluda krediidiasutused, mis vastavad järgmistele kriteeriumidele:
            
                        a)
                     
                     
                        nad on juriidilised isikud, mis on asutatud ja mille peakontor asub liidus või Euroopa Majanduspiirkonna riigis;
                     
                  
                        b)
                     
                     
                        neile on antud luba tegutsemiseks liidus krediidiasutusena kooskõlas Euroopa Parlamendi ja nõukogu direktiiviga 2013/36/EL (15) ning nende üle teeb järelevalvet liidu pädev asutus ning
                     
                  
                        c)
                     
                     
                        nad kuuluvad Euroopa riigi või riigiülesesse esmasvahendajate võrgustikku, mis on loodud tegutsemiseks liikmesriigi või Euroopa riigiülese emitendi vastaspoolena. Käesoleva otsuse kohaldamisel on Euroopa riigi või riigiülene esmasvahendajate võrgustik üks järgmistest üksustest:
                        
                                    i)
                                 
                                 
                                    finantseerimisasutuste võrgustik, rühm või organiseeritud süsteem, mille riigi või riigiülene emitent on määranud tegutsema turu vastaspoolena valitsemissektori võla haldamise raamistikus ja mille liikmesusega kaasneb tavaliselt osalemine valitsemissektori võlaväärtpaberite emissioonides enampakkumiste kaudu;
                                 
                              
                                    ii)
                                 
                                 
                                    esmasvahendusmehhanism, mis on sisuliselt samaväärne punktis i osutatud võrgustiku, rühma või organiseeritud süsteemiga.
                                 
                              
                  
         
            Artikkel 5
            Kohustused
            Esmasvahendajate võrgustiku liikmed võtavad järgmised kohustused:
            
                        a)
                     
                     
                        osta kooskõlas lisa A osaga kord poolaastas liidu ja/või Euratomi poolt enampakkumisele pandud mahust minimaalne kaalutud keskmine 0,05 %;
                     
                  
                        b)
                     
                     
                        järgida kohustust esitada komisjonile iga kuu täpne, õigeaegne ja terviklik aruanne liidu ja Euratomi võlaväärtpaberitega kaubeldud mahu kohta vastavalt Euroopa riigivõlakirjade järelturul kauplemise ühtlustatud aruandlusvormingule, mille on kehtestanud Euroopa Liidu majandus- ja rahanduskomitee ELi riigivõlaturgude allkomitee. Aruannete kvaliteeti hinnatakse korrapäraselt ja tulemustest teavitatakse huvitatud esmasvahendajat. Esmasvahendajat teavitatakse, kui esitatud andmed ei ole täpsed;
                     
                  
                        c)
                     
                     
                        esitada allkirjastatud koopia Euroopa Liidu esmasvahendajate suhtes kohaldatavatest üldtingimustest (edaspidi „üldtingimused“);
                     
                  
                        d)
                     
                     
                        tagada, et tema kauplejatele antud kauplemisload vaadatakse kord kvartalis läbi ja et need kehtivad;
                     
                  
                        e)
                     
                     
                        järgida turutavasid ja -eetikat, eelkõige:
                        
                                    i)
                                 
                                 
                                    esmasvahendajad järgivad eurodes fikseeritud tulumääraga tehingute suhtes kohaldatavaid tegevuseeskirju ja turutavade kõrgeimaid standardeid;
                                 
                              
                                    ii)
                                 
                                 
                                    komisjon hindab esmasvahendajate tegevust sündikaattehingute ja muude võlahaldustoimingute tegemisel, võttes arvesse valmisolekut, turuneutraalsust ning korrapärast ja tõhusat täitmist;
                                 
                              
                                    iii)
                                 
                                 
                                    iga esmasvahendaja teatab komisjonile viivitamata kõigist liikmesriigi pädeva asutuse poolt tema suhtes algatatud menetlustest seoses esmasvahendaja tegevusega krediidiasutusena. Iga esmasvahendaja teatab komisjonile kõigist nende menetluste tulemusel võetud meetmetest või tehtud otsustest;
                                 
                              
                                    iv)
                                 
                                 
                                    iga esmasvahendaja teavitab komisjoni viivitamata, kui esmasvahendaja või üks tema sidusettevõtjatest on mõistetud süüdi kuriteos, sealhulgas maksudest kõrvalehoidmises, või nende suhtes on kohaldatud haldus- või distsiplinaarkaristusi või nende liikmesus on mõnes liikmesriigis sektoriüleses organisatsioonis peatatud või nad on sellisest organisatsioonist välja arvatud;
                                 
                              
                                    v)
                                 
                                 
                                    esmasvahendajad ja nende sidusettevõtjad kohaldavad rahapesu ja terrorismi rahastamise tõkestamise meetmeid kooskõlas kehtivate siseriiklike ja liidu õigusnormidega. Kui liikmesriigi pädev asutus tuvastab rahapesu või terrorismi rahastamise tõkestamise vallas puudusi või määrab rahapesu või terrorismi rahastamisega seoses karistuse, teavitavad esmasvahendajad sellest viivitamata komisjoni ja teatavad oma parandusmeetmetest;
                                 
                              
                                    vi)
                                 
                                 
                                    esmasvahendaja tagab, et ta ei tee liidu ja Euratomi võlaväärtpaberitega tehinguid, mis on seotud mis tahes vastaspoolega, kes on asutatud või asub riigis, mis on kantud maksualast koostööd mittetegevate jurisdiktsioonide ELi loetellu või mis on tunnistatud suure riskiga kolmandaks riigiks vastavalt direktiivi (EL) 2015/849 artikli 9 lõikele 2 ja loetletud delegeeritud määruses (EL) 2016/1675 või mis tegelikult ei järgi liidu või rahvusvaheliselt kokku lepitud maksustandardeid, mis käsitlevad läbipaistvust, teabevahetust ja karistuskorra, eelkõige ELi toimimise lepingu artikli 215 kohaste piiravate meetmete rikkumist;
                                 
                              
                  
                        f)
                     
                     
                        käsitleda kogu komisjonilt saadud teavet konfidentsiaalselt.
                     
                  
         
            Artikkel 6
            Üldtingimused
            
               1.   Üldtingimusi kohaldatakse komisjoni laenuvõtmis- ja võlahaldustegevuse suhtes, mis toimub käesoleva otsuse kohaste laenuvõtmisprogrammide raames.
            
            
               2.   Üldtingimustes sätestatakse kooskõlas käesoleva otsusega järgmine:
               
                           a)
                        
                        
                           määratakse kindlaks kohustuste üksikasjad esmasvahendajate võrgustikus osalemise ajaks;
                        
                     
                           b)
                        
                        
                           määratakse kindlaks iga-aastase läbivaatamise sisu ja kord;
                        
                     
                           c)
                        
                        
                           määratakse kindaks aruandluskohustuste üksikasjad;
                        
                     
                           d)
                        
                        
                           kehtestatakse kontrollieeskirjad;
                        
                     
                           e)
                        
                        
                           kehtestatakse liikmesuse peatamise, kõnealuse peatamise lõpetamise ja esmasvahendajate võrgustikust väljaarvamise üksikasjalikud reeglid ja kord ning
                        
                     
                           f)
                        
                        
                           reguleeritakse esmasvahendajate võrgustikust lahkumise võimalust.
                        
                     
            
               3.   Tähtajad arvutatakse järgmiselt:
               
                           a)
                        
                        
                           kui tähtaega väljendatakse päevades või kuudes alates teatavast kuupäevast või sündmusest, ei arvata päeva või kuud, millesse see kuupäev langeb või mil see sündmus toimub, tähtaja sisse;
                        
                     
                           b)
                        
                        
                           päevades väljendatud tähtajad hõlmavad üksnes tööpäevi. Tööpäevad määratakse kindlaks vastavalt Luksemburgi riigipühade kalendrile (https://www.abbl.lu/fr/topic/bank-holidays/);
                        
                     
                           c)
                        
                        
                           kuudes väljendatud tähtaeg lõpeb viimase kuu sellisel päeval, mis vastab päevale, millesse langes kuupäev või mil toimus sündmus, millest alates tähtaega arvutatakse;
                        
                     
                           d)
                        
                        
                           kui kuudes väljendatud tähtaja puhul ei ole tähtaja viimases kuus päeva, mil tähtaeg peaks lõppema, lõpeb tähtaeg selle kuu viimasel päeval;
                        
                     
                           e)
                        
                        
                           kui kuudes väljendatud tähtaeg lõpeb riigipühal, pikendatakse tähtaega kuni esimese järgneva tööpäeva lõpuni.
                        
                     
         
         
            Artikkel 7
            Esmasvahendajate võrgustiku liikmete õigused
            Esmasvahendajate võrgustiku liikmetel on järgmised õigused:
            
                        a)
                     
                     
                        reklaamida end kui „Euroopa Liidu esmasvahendajate võrgustiku liiget“;
                     
                  
                        b)
                     
                     
                        osaleda ja teha pakkumisi liidu või Euratomi võlaväärtpaberite enampakkumistel;
                     
                  
                        c)
                     
                     
                        saada korrapäraselt, vähemalt kord aastas tagasisidet oma tulemuste kohta, eelkõige seoses tema järjekohaga enampakkumistel ja järelturgudel; see tagasiside põhineb artiklis 11 osutatud sisemisel hindamisprotsessil ja objektiivsetel kriteeriumidel, millest tuleb esmasvahendajaid teavitada;
                     
                  
                        d)
                     
                     
                        ilma et see piiraks 3. peatüki kohaldamist, olla kõlblik võlahaldustoiminguteks, sealhulgas järgmisteks toiminguteks:
                        
                                    i)
                                 
                                 
                                    suunatud pakkumised;
                                 
                              
                                    ii)
                                 
                                 
                                    Euroopa Parlamendi ja nõukogu määruse (EL) 2015/2365 (16) artikli 3 punktis 9 määratletud repotehingud;
                                 
                              
                                    iii)
                                 
                                 
                                    vahetustehingud, nagu on määratletud komisjoni delegeeritud määruse (EL) 2017/583 (17) III lisa 1. jao punktis 10;
                                 
                              
                  
                        e)
                     
                     
                        õigus igal ajal esmasvahendajate võrgustiku liikmesusest loobuda, teatades sellest komisjonile. Võrgustikust väljaastumine jõustub teatamise kuupäevale järgneva teise kuu esimesel tööpäeval.
                     
                  
         3. PEATÜKK
         
            SÜNDIKAATTEHINGUTE PEA- JA KAASKORRALDAJATE MANDAADID
         
         
            Artikkel 8
            Sündikaattehingute pea- ja kaaskorraldajate mandaatide kõlblikkuskriteeriumid
            Esmasvahendajate võrgustiku liikmed võivad tegutseda sündikaattehingu pea- või kaaskorraldajana, kui nad vastavad järgmistele kriteeriumidele:
            
                        a)
                     
                     
                        nad on viimasel kolmel enampakkumisel (jooksvas arvestuses) ostnud liidu ja Euratomi poolt enampakkumisele pandud mahust kaalutud keskmiselt vähemalt 2,00 %;
                     
                  
                        b)
                     
                     
                        nad on tõendanud käesoleva otsuse kohaselt esitatud tehinguandmete alusel, et nende turuosa liidu ja Euratomi võlaväärtpaberite järelturgudel on vähemalt 2,00 %;
                     
                  
                        c)
                     
                     
                        nad on nõustunud sündikaattehingute pea- ja kaaskorraldajate mandaatide üldtingimustega, mis võivad olla osa üldtingimustest, ning
                     
                  
                        d)
                     
                     
                        on nõustunud tasugraafikuga.
                     
                  
         
            Artikkel 9
            Tasugraafik
            Artikli 8 punktis d osutatud tasugraafikut kohaldatakse laenuvõtmise ja võlahalduse toimingute suhtes. Tasugraafikus määratakse kindlaks tasu, mis vastab liidu ja Euratomi laenuvõtmise ja võlahalduse toiminguid tegevate kõlblike esmasvahendajate kantud kuludele ja riskidele, tagades seejuures liidu jaoks kulutõhususe ja võttes arvesse liidu võlaväärtpaberite emissiooni eripära, eelkõige koguseid ja tähtpäevi. Tasugraafikule osutatakse sündikaattehingute pea- ja kaaskorraldajate mandaatide üldtingimuste lisas.
         
         
            Artikkel 10
            Täiendavad kohustused
            Artiklis 8 sätestatud kõlblikkuskriteeriumidele vastavad esmasvahendajate võrgustiku liikmed võidakse valida sündikaattehingute pea- ja kaaskorraldajateks lähtuvalt hinnangust nende valmidusele teha järgmist:
            
                        a)
                     
                     
                        edendada turutegemise käigus võimaluste piires liidu ja Euratomi võlaväärtpaberite likviidsust, aidates seeläbi kaasa hinna leidmisele, järelturu tõhususele ning nõuetekohasele kauplemisele;
                     
                  
                        b)
                     
                     
                        esitada komisjonile ausat nõu ja turuteavet, et koostada ja rakendada laenuvõtmisprogramme, ning eelkõige anda nõu enne rahastamisprogrammi avaldamist ja laenuvõtmisprogrammide raames võlahaldustehingute ettevalmistamise kontekstis;
                     
                  
                        c)
                     
                     
                        esitada komisjonile korrapärast teavet turusuundumuste kohta, analüüse ja uuringuid fikseeritud turumääraga väärtpaberite turgude toimimise kohta ning eelkõige riikide, riigiüleste organisatsioonide ja agentuuride kohta;
                     
                  
                        d)
                     
                     
                        edendada ja arendada oma äristrateegia osana liidu ja Euratomi võlaväärtpaberite pakkumist mitmekesises ja ulatuslikus investorite kogukonnas.
                     
                  
         
            Artikkel 11
            Sündikaadi valik
            
               1.   Sündikaadid valitakse kooskõlas määruse (EL, Euratom) 2018/1046 I lisa 1. peatüki 2. jao puntki 11.1 alapunktiga j väljakuulutamiseta läbirääkimistega hankemenetluse teel.
            
            
               2.   Komisjon saadab pakkumistaotlused artiklite 8 ja 10 kõlblikele esmasvahendajate võrgustiku allrühma liikmetele ning kutsub neid osalema pea- või kaaskorraldajatena.
            
            
               3.   Kõlblike esmasvahendajate allrühm, kellele pakkumistaotlused saadetakse, valitakse lähtuvalt objektiivsetest kvalitatiivsetest ja kvantitatiivsetest kriteeriumidest, mis on seotud kõlblike esmasvahendajate tõendatud suutlikkusega toetada riigi ja riigiüleseid emissioone esmas- ja järelturul ning nende suutlikkusega turustada võlaväärtpabereid investoritele. Need kriteeriumid hõlmavad ka artiklis 10 loetletud tegevuse hindamist. Komisjon kasutab rotatsioonikriteeriumi, tagamaks et esmasvahendajate võrgustiku kõik kõlblikud liikmed kutsutakse korrapäraselt pakkumistaotlustele vastama.
            
            
               4.   Lõikes 2 osutatud kõlblikelt liikmetelt saadud pakkumisi hinnatakse täiendavate objektiivsete kvalitatiivsete ja kvantitatiivsete kriteeriumide alusel eesmärgiga luua sündikaat, mille koosseis on parim võimalik korraldajate kombinatsioon, et tagada kõnealuse tehingu parim võimalik tulemuslikkus.
            
            
               5.   Pakkumistaotluste esitamise ja saadud pakkumuste hindamise kriteeriumid antakse esmasvahendajate võrgustiku liikmete allrühmale teada koos pakkumistaotlusega.
            
         
         4. PEATÜKK
         
            ESMASVAHENDAJATE VÕRGUSTIKU LIIKMESUSE TAOTLEMINE JA LIIKMETE LOETELU KOOSTAMINE NING JÄRELEVALVE
         
         
            Artikkel 12
            Esmasvahendajate võrgustiku liikmesuse taotlemine ja esmasvahendajate loetelu
            
               1.   Esmasvahendajate võrgustiku liikmeks saamisest huvitatud krediidiasutused esitavad komisjonile vastava taotluse, täites ja esitades taotlusvormi ning sellele lisatud vastuvõtukriteeriume käsitleva kontrollnimekirja, mis mõlemad on kättesaadavad komisjoni veebisaidil.
            
            
               2.   Esmasvahendajate võrgustiku liikmeks saamise taotlused peavad sisaldama tõendeid artiklites 4 ja 5 sätestatud nõuetele vastavuse kohta. Selleks on lisatavad tõendid ja lisadokumendid täpsustatud taotlusvormis ja selle lisades.
            
            
               3.   Kui taotlusvorm, teave või andmed ei ole täielikud, siis võidakse taotlejalt küsida vajalikku lisateavet. Kui vajalikku lisateavet kehtestatud tähtpäevaks ei esitata, siis lükatakse taotlusvorm tagasi.
            
            
               4.   Kui taotluse esitamise käigus esitatakse vale, eksitavat või ebatäpset teavet või dokumente, siis ei võeta taotlejat esmasvahendajate võrgustiku liikmeks või, kui see on kohaldatav, võidakse ta arvata esmasvahendajate võrgustikust välja kooskõlas käesoleva otsuse artikliga 15.
            
            
               5.   Taotlusvormis kinnitab iga esmasvahendaja, et ta nõustub üldtingimustega, nende siduva olemusega ja võtab kohustuse neid järgida.
            
            
               6.   Esmasvahendaja volitatud esindaja, kellel on asjakohase jurisdiktsiooni kohaldatavate õigusaktide ja sellesisuliste äridokumentide alusel volitus võtta kõnealuse esmasvahendaja nimel kehtivalt vastutus täita üldtingimustes sätestatud kohustusi ja viia ellu nendes märgitud tegevust, allkirjastab taotlusvormi ja üldtingimused ning märgib oma initsiaalid üldtingimuste igale leheküljele. Selle tõendamiseks esitatakse taotlusvormi esitamise ajal asjaomane äriregistri väljavõte.
            
            
               7.   Igasugune teadaanne, teade või teave, mis käsitleb käesolevat otsust ja üldtingimusi, esitatakse esmasvahendajate poolt taotlusvormis märgitud kontaktaadressil ning adresseeritakse taotlusvormis koordinaatorina märgitud isikule.
            
         
         
            Artikkel 13
            Esmasvahendajate võrgustiku liikmeks vastuvõtmine
            
               1.   Otsus selle kohta, kas taotleja kantakse esmasvahendajate võrgustiku loetellu, võetakse vastu hiljemalt kahe kuu jooksul alates sellesisulise taotluse esitamisest. Kui taotlejal palutakse esitada lisateavet kooskõlas artikli 12 lõikega 3, siis peatatakse kõnealuse taotleja kohta otsuse tegemise tähtaeg kuni kõnealuse lisateabe esitamiseni. Kui taotleja teavitab komisjoni, et tema hinnangul on taotlus täielik, siis tehakse selle kohta otsus kahe kuu jooksul. Taotlejale antakse otsusest teada.
               Liikmeks võtmisest keeldumise otsuses märgitakse selle otsuse põhjused.
            
            
               2.   Esmasvahendajate võrgustiku liikmete ajakohastatud loetelu avaldatakse kord aastas Euroopa Liidu Teatajas.
            
            
               3.   Iga-aastase läbivaatamise eesmärgil palutakse esmasvahendajatel komisjonile kinnitada ja deklareerida, et nad vastavad jätkuvalt kõigile artiklis 4 sätestatud liikmesuse kõlblikkuskriteeriumidele.
            
         
         
            Artikkel 14
            Järelevalve
            Komisjon võib kontrollida esmasvahendajate võrgustiku liikmete vastavust käesoleva otsuse nõuetele või nimetada selle kontrollimiseks kolmanda isiku. Esmasvahendajate võrgustiku liikmed teevad nende kontrollide käigus koostööd ja hõlbustavad neid, eelkõige esitades vajaliku teabe ja vajalikud andmed ning tagades neile juurdepääsu.
            Iga esmasvahendajate võrgustiku liige:
            
                        a)
                     
                     
                        esitab komisjonile liidu ja Euratomi võlaväärtpaberitega kauplemise riski piirmäära kooskõlas liidu esmasvahendajate üldtingimustega, millele on osutatud artikli 5 punktis c;
                     
                  
                        b)
                     
                     
                        annab komisjonile teada, kui liidus Euroopa Väärtpaberiturujärelevalve tunnustatud reitinguagentuurid on langetanud tema krediidireitingut;
                     
                  
                        c)
                     
                     
                        annab komisjonile viivitamata teada mis tahes hilisemast artiklis 4 sätestatud kõlblikkuskriteeriumidele mittevastavusest.
                     
                  Esmasvahendaja annab üldtingimustega nõustumise teel nõusoleku olla auditeeritud ja lasta kontrollida komisjonile aruandekohustuste raames edastatud andmeid, eelkõige andmeid, mida kasutatakse tema tulemuslikkuse hindamiseks järelturul.
         
         
            Artikkel 15
            Esmasvahendajate võrgustiku liikmesuse peatamine ja võrgustikust väljaarvamine
            
               1.   Esmasvahendaja liikmesus esmasvahendajate võrgustikus võidakse peatada järgmistel juhtudel:
               
                           a)
                        
                        
                           kui esmasvahendaja vastu algatatakse menetlus, nagu on osutatud artikli 5 punkti e alapunktis iii;
                        
                     
                           b)
                        
                        
                           kui algatatakse menetlus, mis võib tuua kaasa võrgustiku liikmesuse või artikli 4 punktis c osutatud mehhanismi liikmesuse lõpetamise.
                        
                     Esmasvahendajat kutsutakse liikmesuse peatamise eelteates esitama oma märkused vähemalt seitsme päeva jooksul alates teate kättesaamisest. Peatamise otsus jõustub esimesel tööpäeval pärast nõuetele mittevastava esmasvahendaja teavitamise kuupäeva.
               Kui esmasvahendaja, kelle liikmesus on peatatud, esitab vastava taotluse, võidakse liikmesuse peatamine tühistada. Esmasvahendaja peab esitama piisavalt tõendeid vastavalt vajadusele selle kohta, et kas esimese lõigu punktis a osutatud menetlus on lõppenud ja see ei toonud peatatud liikmesusega esmasvahendaja jaoks kaasa mingit karistust või esimese lõigu punktis b osutatud menetlus on lõppenud ja see ei toonud kaasa võrgustiku liikmesuse või artikli 4 punktis c osutatud mehhanismi liikmesuse lõpetamist. Esitatud tõendeid hinnatakse ja otsus tehakse 15 tööpäeva jooksul alates taotluse esitamisest.
            
            
               2.   Esmasvahendaja arvatakse esmasvahendajate võrgustikust välja järgmistel juhtudel:
               
                           a)
                        
                        
                           esmasvahendaja ei vasta enam artiklis 4 osutatud tingimustele;
                        
                     
                           b)
                        
                        
                           esmasvahendaja arvatakse välja kooskõlas Euroopa Parlamendi ja nõukogu määruse (EL, Euratom) 2018/1046 (18) artiklitega 135–142.
                        
                     
            
               3.   Lõikes 2 osutatud juhtudel on esmasvahendajate võrgustikust väljaarvamise menetlus järgmine:
               
                           a)
                        
                        
                           esmasvahendajat kutsutakse väljaarvamise eelteates esitama oma märkused vähemalt seitsme päeva jooksul alates teate kättesaamisest;
                        
                     
                           b)
                        
                        
                           esmasvahendajale antakse väljaarvamise otsusest teada. Väljaarvamisotsus jõustub esimesel tööpäeval pärast väljaarvatud esmasvahendaja teavitamise kuupäeva.
                        
                     
            
               4.   Esmasvahendaja võidakse esmasvahendajate võrgustikust välja arvata järgmistel juhtudel:
               
                           a)
                        
                        
                           ta ei täida artiklis 5 sätestatud kohustusi;
                        
                     
                           b)
                        
                        
                           ta on asjaomase pädeva asutuse lõpliku otsuse kohaselt pannud toime Euroopa Parlamendi ja nõukogu määruse (EL) nr 596/2014 (19) artiklis 30 osutatud rikkumise;
                        
                     
                           c)
                        
                        
                           pädev asutus on teinud lõpliku otsuse artikli 5 punkti e alapunktis v osutatud või rahapesu ja terrorismi rahastamise tõkestamist käsitlevate õigusnormidega seotud menetluse tulemusena;
                        
                     
                           d)
                        
                        
                           ta ei täida artikli 5 punkti e alapunktis vi sätestatud nõudeid või
                        
                     
                           e)
                        
                        
                           ta on avaldanud teavet, mille suhtes kehtib artikli 5 punkti f kohaselt konfidentsiaalsuskohustus.
                        
                     
            
               5.   Lõikes 4 osutatud juhtudel kohaldatakse järgmist menetlust:
               
                           a)
                        
                        
                           asjaomane esmasvahendaja saab teate, milles on täpsustatud nõuetele mittevastavuse põhjus ja tähtaeg märkuste esitamiseks, mis on vähemalt seitse päeva alates sellest, kui esmasvahendaja on teate kätte saanud.
                        
                     
                           b)
                        
                        
                           Esmasvahendajale esitatakse hoiatusteade, milles võetakse arvesse esmasvahendaja esitatud märkusi (kui ta on neid esitanud) ja kutsutakse teda üles võtma parandusmeetmeid, et taastada ja/või tagada vastavus asjakohastele nõuetele ja/või kohustuste täitmine.
                        
                     
                           c)
                        
                        
                           Esmasvahendaja annab määratud tähtaja jooksul, mis ei ole lühem kui üks nädal alates hoiatusteate kättesaamisest, teada parandusmeetmetest, mida tal on kavas võtta.
                        
                     
                           d)
                        
                        
                           Kui punktis c osutatud tähtaja jooksul ei ole teavet esitatud, siis saab esmasvahendaja teise hoiatusteate, milles kutsutakse teda üles võtma punktis b osutatud parandusmeetmeid. Punkti c kohaldatakse mutatis mutandis.
                        
                     
                           e)
                        
                        
                           Esmasvahendaja peab esitama piisavalt tõendeid parandusmeetmete võtmise kohta määratud tähtaja jooksul, mis ei ole lühem kui üks kuu alates punktis b osutatud hoiatusteate esitamise kuupäevast. Kui tõendeid ei esitata või ei esitata piisavalt, siis saadetakse esmasvahendajale väljaarvamise eelteade koos üleskutsega märkuste esitamiseks tähtaja jooksul, mis on vähemalt seitse päeva teate kättesaamisest. Võttes arvesse esitatud märkusi (kui neid on), võidakse teha otsus nõuetele mittevastava esmasvahendaja esmasvahendajate võrgustikust väljaarvamiseks.
                        
                     
                           f)
                        
                        
                           Väljaarvamisotsuses märgitakse väljaarvamise põhjused.
                        
                     
                           g)
                        
                        
                           Väljaarvamisotsus jõustub esimesel tööpäeval pärast väljaarvatud esmasvahendaja teavitamise kuupäeva.
                        
                     
            
               6.   Lõikes 1 osutatud esmasvahendajate võrgustiku liikmesuse peatamine, lõigetes 2–6 osutatud liikmete hulgast väljaarvamine ja artikli 7 punktis e osutatud liikmesusest loobumine ei mõjuta kõnealuse esmasvahendaja õigusi ja kohustusi, mis on seotud enne vastavalt kõnealuse väljaarvamise, peatamise või liikmesusest loobumise otsuse jõustumise kuupäeva.
            
            
               7.   Peatamine ei tähenda artikli 5 punkti f ja artikli 14 kohaste kohustuste peatamist.
            
         
         5. PEATÜKK
         
            ÜLEMINEKUSÄTTED
         
         
            Artikkel 16
            Üleminekusäte
            Pärast loetelu avaldamist kooskõlas artikliga 13 ja kuni komisjonil on piisavalt andmeid, et hinnata artiklis 8 sätestatud kõlblikkuskriteeriumide täitmist, on igal esmasvahendajate võrgustiku liikmel, kes täidab artiklis 4 sätestatud kõlblikkuskriteeriume, õigus tegutseda pea- või kaaskorraldajana.
            Käesolevat otsust kohaldatakse komisjoni laenuvõtmise ja võlahalduse toimingute suhtes, mis on algatatud pärast loetelu esimese avaldamise kuupäeva kooskõlas artikliga 13. Kuni selle kuupäevani määratakse vahendajad laenuvõtmise ja võlahalduse toiminguteks lähtuvalt kehtivate laenuvõtmisprogrammide sisemistest tegevusraamistikest.
         
         
            Artikkel 17
            Lõppsäte
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 14. aprill 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 193, 30.7.2018, lk 1.
         
            (2)  Nõukogu 14. detsembri 2020 otsus (EL, Euratom) 2020/2053, mis käsitleb Euroopa Liidu omavahendite süsteemi ning millega tunnistatakse kehtetuks otsus 2014/335/EL, Euratom (ELT L 424, 15.12.2020, lk 1).
         
            (3)  Nõukogu 14. detsembri 2020. aasta määrus (EL) 2020/2094, millega luuakse Euroopa Liidu taasterahastu COVID-19 kriisi järgse taastumise toetuseks (ELT L 433 I, 22.12.2020, lk 23).
         
            (4)  Euroopa Parlamendi ja nõukogu 12. veebruari 2021. aasta määrus (EL) 2021/241, millega luuakse taaste- ja vastupidavusrahastu (ELT L 57, 18.2.2021, lk 17).
         
            (5)  Nõukogu 11. mai 2010. aasta määrus (EL) nr 407/2010, millega luuakse Euroopa finantsstabiilsusmehhanism (ELT L 118, 12.5.2010, lk 1).
         
            (6)  Nõukogu 18. veebruari 2002. aasta määrus nr (EÜ) nr 332/2002, millega liikmesriikide maksebilansi toetamiseks luuakse keskmise tähtajaga rahalise abi süsteem (EÜT L 53, 23.2.2002, lk 1).
         
            (7)  Nõukogu 25. mai 2009. aasta määrus (EÜ, Euratom) nr 480/2009 välistegevuse tagatisfondi asutamise kohta (ELT L 145, 10.6.2009, lk 10).
         
            (8)  Euroopa Parlamendi ja nõukogu 25. mai 2020. aasta otsus (EL) 2020/701, mis käsitleb makromajandusliku finantsabi andmist laienemis- ja naabruspoliitika partneritele COVID-19 pandeemia kontekstis (ELT L 165, 27.5.2020, lk 31).
         
            (9)  Nõukogu 19. mai 2020. aasta määrus (EL) 2020/672, millega luuakse COVID-19 puhanguga kaasnenud eriolukorras töötuseriski leevendamiseks pakutava ajutise toetuse Euroopa rahastu (TERA) (ELT L 159, 20.5.2020, lk 1).
         
            (10)  Nõukogu 29. märtsi 1977. aasta otsus nr 77/270/Euratom, millega volitatakse komisjoni väljastama Euratomi laene, et aidata kaasa tuumaelektrijaamade rahastamisele (EÜT L 88, 6.4.1977, lk 9).
         
            (11)  Vt eelkõige Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
         
            (12)  Vt eelkõige Euroopa Keskpanga 16. aprilli 2014. aasta määrus (EL) nr 468/2014, millega kehtestatakse raamistik Euroopa Keskpanga ja riiklike pädevate asutuste vaheliseks ning riiklike määratud asutustega tehtavaks koostööks ühtse järelevalvemehhanismi raames (ühtse järelevalvemehhanismi raammäärus) (ELT L 141, 14.5.2014, lk 1), ja nõukogu 15. oktoobri 2013. aasta määrus (EL) nr 1024/2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).
         
            (13)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
         
            (14)  Euroopa Parlamendi ja nõukogu 16. detsembri 2002. aasta direktiiv 2002/87/EÜ, milles käsitletakse finantskonglomeraati kuuluvate krediidiasutuste, kindlustusseltside ja investeerimisühingute täiendavat järelevalvet ning millega muudetakse nõukogu direktiive 73/239/EMÜ, 79/267/EMÜ, 92/49/EMÜ, 92/96/EMÜ, 93/6/EMÜ ja 93/22/EMÜ ja Euroopa Parlamendi ja nõukogu direktiive 98/78/EÜ ja 2000/12/EÜ (ELT L 35, 11.2.2003).
         
            (15)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
         
            (16)  Euroopa Parlamendi ja nõukogu 25. novembri 2015. aasta määrus (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012 (ELT L 337, 23.12.2015, lk 1).
         
            (17)  Komisjoni 14. juuli 2016. aasta delegeeritud määrus (EL) 2017/583, millega täiendatakse finantsinstrumentide turge käsitlevat Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kauplemiskohtade ja investeerimisühingute suhtes kohaldatavaid läbipaistvuse nõudeid võlakirjade, struktureeritud finantstoodete, lubatud heitkoguste väärtpaberite ning tuletisinstrumentide puhul (ELT L 87, 31.3.2017, lk 229).
         
            (18)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
         
            (19)  Euroopa Parlamendi ja nõukogu 16. aprilli 2014. aasta määrus (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ (ELT L 173, 12.6.2014, lk 1).
      
      
         
            LISA
            1.   Iga poole aasta tagant liidu ja/või Euratomi poolt enampakkumisele pandud mahust kaalutud keskmiselt vähemalt 0,05 % ostmise kohustuse täitmine
            
            
                        a)
                     
                     
                        Enampakkumised korraldatakse komisjoni valitud enampakkumise teenuse osutaja (edaspidi „enampakkumise teenuse osutaja“) käitatud enampakkumissüsteemi kaudu.
                     
                  
                        b)
                     
                     
                        Enampakkumistel osalemine ja enampakkumisele pandud võlaväärtpaberite ostmine toimub kooskõlas enampakkumise teenuse osutaja kehtestatud ja komisjoni kinnitatud enampakkumiseeskirjadega. Esmasvahendajad peavad nõustuma enampakkumiseeskirjadega ja neid järgima.
                     
                  
                        c)
                     
                     
                        Kõik esmasvahendajad peavad mõistma, et nad tegutsevad ja osalevad enampakkumistel omal riskil ning komisjon ei vastuta ühelgi viisil ükskõik millise enampakkumistel osaleja otsuste ning eelkõige otsese ega kaudse kahju eest, mis tekib kõnealuste osalejate sõlmitud tehingute tõttu.
                     
                  
                        d)
                     
                     
                        Esmasvahendajad võtavad kõik meetmed tagamaks, et nad on suutelised enampakkumisel osalema, eelkõige sõlmivad lepingud enampakkumise teenuse osutajaga, võtavad kõik vajalikud meetmed ja täidavad formaalsused enampakkumistel osalemiseks ning võtavad kasutusele osalemiseks vajaliku tehnilise taristu.
                     
                  
                        e)
                     
                     
                        Komisjon ei kanna esmasvahendaja mingit kulu ega võta mingit vastutust tema ees, mis on seotud enampakkumise teenuse osutaja ja esmasvahendaja vaheliste lepingutega või enampakkumise tehnilise taristuga.
                     
                  
                        f)
                     
                     
                        Esmasvahendajad võidakse vabastada artikli 5 punktis a märgitud kohustuste täitmisest ainult vääramatu jõu korral, mis ei hõlma taristu talitlushäireid ega tehnilisi probleeme.
                     
                  
                        g)
                     
                     
                        Asjaomasel kuuekuulisel ajavahemikul esmasvahendajate ostetud mahu arvutamisel kasutatakse järgmises tabelis märgitud kaale:
                        
                  
                        h)
                     
                     
                        Seda arvutust kohaldatakse kuuekuulise ajavahemiku suhtes jaanuarist juunini ja juulist detsembrini, v.a esimene ajavahemik, mis kestab esimese enampakkumise kuupäevast kuni järgmise kuuekuulise ajavahemiku lõpuni.
                     
                  2.   Aruandekohustus
            
            
                        a)
                     
                     
                        Esmasvahendajad esitavad taotluse korral teabe nende poolt oma positsiooni juhtimiseks määratud riski piirmäära kohta, mis kehtib liidu ja Euratomi võlaväärtpaberitega kauplemise puhul, ning riski piirmäära kasutamise ulatuse kohta. Esitatav teave märgitakse taotluses.
                     
                  
                        b)
                     
                     
                        Esmasvahendajad teavitavad komisjoni viivitamata juhul, kui mõni väline reitinguagentuur, mida Euroopa Väärtpaberiturujärelevalve tunnustab kooskõlas Euroopa Parlamendi ja nõukogu määruse (EÜ) nr 1060/2009 (1) artikli 18 lõikega 3, tõstab või langetab nende reitingut.
                     
                  
                        c)
                     
                     
                        Esmasvahendajad teavitavad komisjoni viivitamata sellest, kui nad ei vasta mõnele artiklis 4 sätestatud kõlblikkuskriteeriumile.
                     
                  
                        d)
                     
                     
                        Esmasvahendajad teavitavad komisjoni taotlusvormil esitatud kontaktandmete igast muudatusest kahe nädala jooksul alates muudatuse jõustumisest, kasutades taotlusvormile lisatud malli.
                     
                  
                        e)
                     
                     
                        Esmasvahendajad esitavad komisjonile, kui komisjon seda taotleb, teabe, mis on esmasvahendaja ülesande täitmise seisukohast oluline, eelkõige liidu ja Euratomi võlakirjadega seotud tegevuse kohta esmas- või järelturgudel.
                     
                  
               (1)  Euroopa Parlamendi ja nõukogu 16. septembri 2009. aasta määrus (EÜ) nr 1060/2009 reitinguagentuuride kohta (ELT L 302, 17.11.2009, lk 1). Loetelu on kättesaadav aadressil:https://www.esma.europa.eu/supervision/credit-rating-agencies/risk.